PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2004/ZK/1/1/171					Bratislava 2. septembra 2004

	Protimonopolný úrad Slovenskej republiky, odbor dohôd obmedzujúcich súťaž, v správnom konaní začatom dňa 02.03.2004 na návrh podnikateľa Jozef Igaz, TLAČIVÁ-PAPIER, so sídlom Horný Šianec 223, 911 01 Trenčín podľa § 25 ods.1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č.347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. vo veci možnej dohody obmedzujúcej súťaž podľa § 4 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. uzatvorenej dňa uzatvorenej medzi Sociálnou poisťovňou, so sídlom ul. 29. augusta 8-10, 813 63 Bratislava a spoločnosťou ŠEVT, a.s., so sídlom Plynárenská 6, P.O.Box 179, 830 00 Bratislava takto

r o z h o d o l :

podľa § 32 ods. 2 písm. c) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov konanie v predmetnej veci zastavuje, nakoľko dôvod konania nebol daný.

O d ô v o d n e n i e: 

	Listom zo dňa 01.03.2004, doručeným Protimonopolnému úradu Slovenskej republiky (ďalej len „úrad“) dňa 02.03.2004 podal podnikateľ Jozef Igaz, TLAČIVÁ-PAPIER, so sídlom Horný Šianec 223, 911 00 Trenčín (ďalej len „Jozef Igaz“) návrh na začatie konania podľa § 25 ods.1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č.347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z vo veci možnej dohody obmedzujúcej súťaž podľa § 4 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. uzatvorenej medzi Sociálnou poisťovňou, so sídlom ul. 29. augusta 8-10, 813 63 Bratislava (ďalej len „Sociálna poisťovňa“) a spoločnosťou ŠEVT, a.s., so sídlom Plynárenská 6, P.O.Box 179, 830 00 Bratislava (ďalej len „ŠEVT, a.s.“)v súvislosti s výrobou formulárov pre Sociálnu poisťovňu. Nakoľko z predmetného návrhu nebolo zrejmé, čo navrhovateľ vo svojom podaní navrhuje, požiadal úrad navrhovateľa listom zo dňa 04.03.2004, doručeným dňa 10.03.2004 o doplnenie návrhu, čo navrhovateľ urobil listom zo dňa 12.03.2004, doručeným úradu dňa 15.03.2004. Nakoľko ani týmto listom navrhovateľ svoje podanie dostatočne nedoplnil, bol listom zo dňa 17.03.2004, doručeným dňa 19.03.2004 vyzvaný na ďalšie doplnenie. Listom zo dňa 19.04.2004, doručeným úradu dňa 22.04.2004 navrhovateľ svoje podanie doplnil v požadovanom rozsahu.
	Dňa 01.05.2004 nadobudol účinnosť zákon č. 204/2004 Z.z., ktorým sa mení a dopĺňa zákon č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č.347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. a o zmene a doplnení niektorých zákonov. Podľa § 25 ods. 3 písm. a) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) sú účastníkmi konania v prípade dohody obmedzujúcej súťaž účastníci tejto dohody obmedzujúcej súťaž. Podľa § 44a ods. 2 zákona konania začaté na úrade pred dňom nadobudnutia účinnosti tohto zákona sa dokončia podľa ustanovení tohto zákona, ak nie je v tomto zákone ustanovené inak.
Vychádzajúc zo znenia § 25 ods. 3 písm. a) zákona úrad listom zo dňa 12.05.2004, doručeným dňa 13.05.2004 oznámil navrhovateľovi Jozefovi Igazovi, že od 01.05.2004 nie je účastníkom predmetného konania, nakoľko nie je účastníkom dohody obmedzujúcej súťaž, ktorej posúdenie je predmetom tohto konania.
	Úrad sa v priebehu konania pri určovaní účastníkov predmetného konania zaoberal predovšetkým otázkou, či Sociálna poisťovňa má v predmetnom konaní postavenie podnikateľa. 
Podľa zákona č. 274/1994 Z.z. o Sociálnej poisťovni v znení neskorších predpisov bola Sociálna poisťovňa zriadená ako verejnoprávna inštitúcia, ktorá vykonáva nemocenské poistenie a dôchodkové zabezpečenie a poistenie zodpovednosti za škodu. Z uvedeného vyplýva, že povinnosťou Sociálnej poisťovne vyplývajúcej jej zo zákona je aj zabezpečenie všetkých tlačív potrebných pre výkon týchto činností. Tieto úlohy Sociálna poisťovňa zabezpečuje formou verejného obstarávania podľa zákona č. 263/1999 Z.z o verejnom obstarávaní v znení neskorších predpisov, resp. od 01.01.2004 podľa zákona č. 523/2003 Z.z. o verejnom obstarávaní.
Podľa § 4 ods. 2 písm. a) zákona je na účely tohto zákona dohodou dohoda podnikateľov, teda obe zmluvné strany musia byť v zmysle zákona posudzované ako podnikateľ. 
Úrad dospel k záveru, že vyššie opísaná činnosť Sociálnej poisťovne nesúvisí alebo nemôže súvisieť so súťažou a preto Sociálna poisťovňa nemôže byť v predmetnom konaní posudzovaná ako podnikateľ podľa § 3 ods. 2 zákona. 
Vychádzajúc z týchto skutočností úrad konštatuje, že nie je oprávnený v predmetnej veci konať.
Listom zo dňa 05.08.2004, doručeným dňa 09.08.2004 boli Sociálna poisťovňa a spoločnosť ŠEVT, a.s. v zmysle § 33 zákona oboznámené s výsledkami šetrenia, ktoré úrad v predmetnej veci vykonal a zároveň boli vyzvané, aby sa ústne alebo písomne vyjadrili k jeho podkladu a k spôsobu jeho zistenia, prípadne navrhli jeho doplnenie.
Sociálna poisťovňa listom zo dňa 13.08.2004, doručeným dňa 18.08.2004 zaslala úradu stanovisko, v ktorom sa zhodne so závermi úradu vyjadrila k svojmu postaveniu účastníka v predmetnom konaní a navrhla z tohto dôvodu konanie v predmetnej veci zastaviť.
Spoločnosť ŠEVT, a.s. sa k výsledkom šetrenia písomne sa nevyjadrila.

Záver:

	Na základe vyššie uvedených skutočností úrad dospel k záveru, že v predmetnom konaní nemôže byť jeden z jeho účastníkov, t.j. Sociálna poisťovňa posudzovaná ako podnikateľ v zmysle zákona a preto nie je daný dôvod na konanie v predmetnej veci. Z uvedených dôvodov úrad rozhodol o zastavení konania.

P o u č e n i e  o  o d v o l a n í :

	Podľa § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom odboru dohôd obmedzujúcich súťaž, v lehote do 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní v znení neskorších predpisov včas podaný rozklad má odkladný účinok.

								Ing. Ján Šufliarsky
							       riaditeľ odboru dohôd
							       obmedzujúcich súťaž

Rozhodnutie dostane : 

1. Sociálna poisťovňa
    ústredie
    ul. 29. augusta 8
    813 63 Bratislava

2. ŠEVT, a.s.
    Plynárenská 6
    P.O.Box 179
    830 00 Bratislava